બુધવારે સવારે હવાઈ માર્ગે ઊનાના સમઢિયાળા ગામે પહોંચેલા આનંદીબહેન અત્યાચારનો ભોગ બનેલા ચાર દલિત પરિવારજનોને રૂબરૂ મળ્યા હતા. અસરગ્રસ્તો પૈકી બાલુભાઈ સરવૈયાના મકાનના ફળિયામાં મુખ્યમંત્રીએ બેઠક યોજી હતી, જ્યાં ગામના બધાં જ દલિત પરિવારો એકઠાં થયા હતા. અસરગ્રસ્ત બાલુભાઈ સરવૈયા આપવીતી વર્ણવતાં રડી પડયાં હતા, એ વખતે દલિત મહિલાઓ પણ હીબકે ચઢી હતી. એ જોઈને મુખ્યમંત્રી પણ ભાવુક બની ગયાં હતા. એમણે સમગ્ર ઘટના બાબતે સરકાર ચિંતિત હોવાનું અને આવો અત્યાચાર ગુજારનારાઓને કડકમાં કડક સજા થાય તે માટે સરકાર પ્રયત્નશીલ હોવાની ખાતરી આપી હતી. એમણે ભોગ બનેલા દલિત પરિવારોના સંતાનોનો અભ્યાસ ખર્ચ હોસ્ટેલ ખર્ચ સરકાર તરફથી ઉઠાવવાનું આશ્વાસન આપ્યું હતું. સ્થાનિક કલેક્ટરને એમણે ૨૪મી જુલાઈએ ગામમાં કેમ્પ યોજી પાકા મકાન સહિત સરકારી સહાય માટેના ફોર્મ ભરાવવા અને બે મહિનામાં આ યાદી તૈયાર રાખવા સૂચના આપીને કહ્યું હતું કે બે મહિના બાદ તેઓ પોતે ફરીથી ગામમાં આવશે.